arnastofnun/IGC-2024 huggingface dataset:
S-359/2009

Mál þetta, sem dómtekið var 16. desember sl., er höfðað hér fyrir dómi af lögreglustjóranum á Akureyri með ákæruskjali, útgefnu 16. nóvember 2009 á hendur X:

„fyrir þjófnað, með því að hafa aðfaranótt mánudagsins 5. janúar 2009, stolið Yamaha mótorkrosshjóli ásamt kerru frá Laugartúni [...] í Svalbarðsstrandarhreppi og ók með kerruna og hjólið áleiðis til Egilsstaða, uns lögreglan á Egilsstöðum stöðvaði för hans á Jökuldal. Verðmæti hjólsins var 850.000 þegar það var keypt 2006.

Telst þetta varða við 1. mgr. 244. gr. almennra hegningarlaga nr. 19, 1940.

Þess er krafist að ákærðu verði dæmdir til refsingar og til greiðslu alls sakarkostnaðar.“

Mál þetta, var rekið samkvæmt heimildarákvæði 164. gr. laga nr. 88, 2008.

Ákærði fer fram á vægustu refsingu sem lög framast heimila.

Ákærði hefur fyrir dómi skýlaust viðurkennt sakargiftir, líkt og broti hans er lýst í ákæruskjali. Játning ákærða er í samræmi við rannsóknargögn lögreglu og önnur gögn málsins, en fyrir liggur að þýfinu var komið til skila til eiganda strax við frumrannsókn þess.

Háttsemi ákærða þykir að framangreindu virtu nægjanlega sönnuð og varðar brot hans við þjófnaðarákvæði 1. mgr. 244. gr. almennra hegningarlaga nr. 19, 1940.

Samkvæmt vottorði sakaskrár ríkisins var ákærði hinn 4. mars 2008 dæmdur í Héraðsdómi Austurlands fyrir minni háttar líkamsárás í 30 daga fangelsi, sem var skilorðsbundið til tveggja ára.

Með broti því sem hér er til umfjöllunar hefur ákærði rofið skilorð nefnds dóms og ber að taka hann upp og dæma málin í einu lagi, sbr. 77. gr. og 60. gr. almennra hegningarlaga nr. 19, 1940. Refsing þykir með vísan til ofangreinds hæfilega ákveðin fangelsi í þrjá mánuði. Eftir atvikum og í ljósi undanbragðalausrar játningar og ungs aldurs þykir fært að fresta framkvæmd refsingarinnar að öllu leyti og skal hún niður falla að liðnum þremur árum haldi hann almennt skilorð 57. gr. laga nr. 19, 1940, sbr. 4. gr. laga nr. 22, 1955.

Engan kostnað leiddi af rekstri málsins samkvæmt yfirlýsingu fulltrúa ákæruvalds fyrir dómi.

Dóm þennan kveður upp Ó-kk-nf Ó-kk-nf héraðsdómari.

D Ó M S O R Ð :

Ákærði, X, sæti fangelsi í þrjá mánuði. Fullnustu refsingarinnar skal frestað og hún niður falla að liðnum þremur árum frá uppsögu dómsins að telja haldi hann almennt skilorð 57. gr. almennra hegningarlaga nr. 19, 1940, sbr. 4. gr. laga nr. 22, 1955.
S-369/2009

Mál þetta, sem var dómtekið 14. desember sl., höfðaði ríkissaksóknari hér fyrir dómi þann 2. desember 2009 með ákæru á hendur X;

„fyrir kynferðisbrot, með því að hafa haft í vörslum sínum, á ofangreindu heimili sínu, á tímabilinu frá a.m.k. júní 2009 til 12. október 2009, neðangreindar 14 hreyfimyndir sem sýna börn á kynferðislegan eða klámfenginn hátt:

1. Tólf myndskeið, samtals 1 klukkustund 15 mínútur og 9 sekúndur í afspilun, á hörðum diski í Ace tumtölvu.

2. Eitt myndskeið, 4 sekúndur í afspilun, á CD-R geisladisk.

3. Eitt myndskeið, 16 mínútur og 42 sekúndur i afspilun, á CD-R geisladisk.

Telst þetta varða við 4. mgr. 210. gr. almennra hegningarlaga nr. 19/1940, sbr. 7. gr. laga nr. 39/2000 og 2. gr. laga nr. 74/2006.

Þess er krafist að ákærði verði dæmdur til refsingar og til greiðslu alls sakarkostnaðar. Þá þess krafist að ákærða verði gert að sæta upptöku samkvæmt 1. tölul. 1. mgr. 69. gr. almennra hegningarlaga á framangreindum tölvubúnaði og myndefni sem hald var lagt á við rannsókn málsins.“

Ákærði hefur komið fyrir dóm og játað sök. Með játningu hans, sem ekki er ástæða til að efa að sé sannleikanum samkvæm, er nægilega sannað að hann hafi gerst sekur um þá háttsemi sem í ákæru er lýst og þar er rétt heimfærð til laga. Verður lagður dómur á málið án frekari sönnunarfærslu en þegar hefur farið fram, með heimild í 164. gr. laga nr. 88/2008.

Refsing ákærða, sem ekki hefur sætt refsingum áður, ákveðst 200.000 krónur í sekt til ríkissjóðs. Skal hún greiðast innan fjögurra vikna frá uppsögu þessa dóms að telja, en ákærði sæta fangelsi í 14 daga ella.

Gera ber tölvubúnað og myndefni upptækt eins og krafist er í ákæru og nánar er rakið í dómsorði.

Dóm þennan kveður upp E-kk-nf S-kk-nf héraðsdómari.

D Ó M S O R Ð :

Ákærði, X greiði 200.000 krónur í sekt til ríkissjóðs innan fjögurra vikna frá uppsögu þessa dóms að telja, en sæti ella fangelsi í 14 daga.

Gerð eru upptæk Ace tölvuturn og tveir geisladiskar.
S-371/2009

Mál þetta, sem var dómtekið í dag, höfðaði ríkissaksóknari hér fyrir dómi þann 3. desember sl. með ákæru á hendur X,

„fyrir brot gegn valdstjórninni, með því að hafa, aðfaranótt sunnudagsins 7. desember 2008, fyrir utan slysadeild Landspítala Háskólasjúkrahúss í Fossvogi í Reykjavík og í lögreglubifreið á leið frá slysadeildinni að lögreglustöðinni á Hverfisgötu 113-115 ítrekað hótað lögreglumönnunum [A], [B] og [C], sem voru við skyldustörf, lífláti og ofbeldi.

Telst háttsemi ákærða varða við 1. mgr. 106. gr. almennra hegningarlaga nr. 19/1940, með áorðnum breytingum.

Þess er krafist að ákærði verði dæmdur til refsingar og greiðslu sakarkostnaðar.“

Ákærði hefur komið fyrir dóm og játað sök. Með játningu hans, sem ekki er ástæða til að efa að sé sannleikanum samkvæm, er nægilega sannað að hann hafi gerst sekur um þá háttsemi sem í ákæru er lýst og þar er rétt heimfærð til laga. Verður lagður dómur á málið án frekari sönnunarfærslu en þegar hefur farið fram, með heimild í 164. gr. laga nr. 88/2008.

Ákærði var þann 20. febrúar 2008 dæmdur í 45 daga fangelsi, skilorðsbundið í tvö ár, fyrir brot gegn 1. mgr. 106. gr. almennra hegningarlaga. Hefur hann nú rofið skilorð þess dóms. Ber að taka hann upp og dæma ákærða refsingu í einu lagi, sbr. 60. gr. almennra hegningarlaga nr. 19/1940 með áorðnum breytingum.

Við ákvörðun refsingar ber að líta til refsimarka 1. mgr. 106. gr. almennra hegningarlaga, eins og þeim hefur verið breytt með lögum nr. 25/2007. Þá ber að líta til þess að ákærði hefur ítrekað brotið gegn ákvæðinu og má því hækka refsingu allt að helmingi, sbr. 3. mgr. 106. gr. almennra hegningarlaga, sbr. lög nr. 25/2007. Samkvæmt þessu ákveðst refsing ákærða fangelsi í sex mánuði.

Brot sitt samkvæmt ákæru framdi ákærði undir verulega miklum áfengisáhrifum. Hann lýsti við skýrslutöku daginn eftir mikilli eftirsjá, kvað engar meiningar hafa verið að baki orðum sínum og kvaðst vilja biðja viðkomandi lögreglumenn afsökunar. Hefur ákærði áréttað þetta hér fyrir dómi. Þá hefur hann lýst því að hann hafi hætt neyslu áfengis og lagt fram vottorð um að hann hafi leitað aðstoðar hjá sálfræðingi. Með vísan til þessa þykir mega skilorðsbinda refsingu ákærða að fullu, eins og nánar er greint í dómsorði.

Dóm þennan kveður upp E-kk-nf S-kk-nf héraðsdómari.

D Ó M S O R Ð :

Ákærði, X, sæti fangelsi í sex mánuði, en fresta ber fullnustu refsingarinnar og skal hún falla niður að liðnum þremur árum frá uppsögu þessa dóms að telja, haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.
S-374/2008

Mál þetta, sem var dómtekið í dag, höfðaði sýslumaðurinn á Akureyri hér fyrir dómi þann 12. desember 2008 með ákæru á hendur X;

„fyrir fíkniefnalagabrot, með því að hafa föstudaginn 21. nóvember 2008, verið með í vörslum sínum 1,88 grömm af amfetamíni, á heimili sínu að [...], Akureyri, en hann framvísaði efninu þegar lögreglan hafði afskipti af honum.

Telst þetta varða við 2. gr., sbr. 5. gr. og 6. gr. laga um ávana- og fíkniefni, nr. 65, 1974, sbr. lög nr. 60, 1980, sbr. lög nr. 13, 1985 og sbr. lög nr. 82, 1998 og 2. gr. sbr. 14. gr. reglugerðar um sölu og meðferð ávana og fíkniefna nr. 233, 2001.

Þess er krafist að ákærði verði dæmdur til refsingar og til sæta upptöku á 1,88 grömmum af hassi, sem lögreglan lagði hald á og tilgreint er í efnaskrá nr. 14.883, samkvæmt 6. mgr. 5. gr. laga nr. 65,1974 og 2. mgr. 14. gr. reglugerðar nr. 233, 2001.“

Ákærði sótti ekki þing, þrátt fyrir að hafa verið birt fyrirkall. Þar var þess getið að málið kynni að verða dæmt að honum fjarstöddum, sbr. 1. mgr. 155. gr. laga nr. 88/2008. Er því heimilt samkvæmt 1. mgr. 161. gr. sömu laga að leggja dóm á málið að ákærða fjarverandi, enda varðar meint brot ekki þyngri viðurlögum en þar er áskilið í a-lið og framlögð gögn verða talin nægjanleg til sakfellingar. Verður ákærði sakfelldur fyrir þá háttsemi sem honum er gefin að sök í ákæru og þar er rétt heimfærð til laga, þó þannig að reglugerð nr. 233, 2001 er um ávana- og fíkniefni og önnur eftirlitsskyld efni.

Sakaferill ákærða hefur ekki áhrif á refsingu hans fyrir framangreint brot. Ákveðst hún 45.000 krónur í sekt til ríkissjóðs. Skal sektin greiðast innan fjögurra vikna frá uppsögu þessa dóms að telja, en ákærði sæta fangelsi í fjóra daga ella.

Gera ber efni upptækt eins og krafist er í ákæru. Það athugast að þar hefur misritast hass í stað amfetamíns.

Dóm þennan kveður upp E-kk-nf S-kk-nf héraðsdómari.

D Ó M S O R Ð :

Ákærði, X, greiði 45.000 krónur í sekt til ríkissjóðs innan fjögurra vikna frá uppsögu þessa dóms að telja, en sæti ella fangelsi í fjóra daga.

Gerð eru upptæk 1,88 grömm af amfetamíni, með nr. 14.883 í efnaskrá lögreglu.
S-391/2009

Mál þetta, sem var dómtekið í dag, höfðaði sýslumaðurinn á Akureyri hér fyrir dómi þann 8. desember sl. með ákæru á hendur X;

„fyrir fíkniefnalagabrot, með því að hafa laugardagskvöldið 26. september 2009, verið með í vörslum sínum 0,98 grömm af kókaíni og 0,26 grömm af amfetamíni, þegar lögreglan hafði afskipti af honum á skemmtun í Reiðhöllinni Svaðastöðum í Skagafirði.

Telst þetta varða við 2. gr., sbr. 5. gr. og 6. gr. laga um ávana- og fíkniefni, nr. 65, 1974, sbr. lög nr. 60, 1980, sbr. lög nr. 13, 1985 og sbr. lög nr. 82, 1998 og 2. gr. sbr. 14. gr. reglugerðar um ávana- og fíkniefni og önnur eftirlitsskyld efni nr. 233, 2001.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta upptöku á efnum þeim, sem lögreglan lagði hald á og tilgreind eru í efnaskrá nr. 16.479, samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001.“

Ákærði sótti ekki þing, þrátt fyrir að hafa verið birt fyrirkall. Þar var þess getið að málið kynni að verða dæmt að honum fjarstöddum, sbr. 1. mgr. 155. gr. laga nr. 88/2008. Er því heimilt samkvæmt 1. mgr. 161. gr. sömu laga að leggja dóm á málið að ákærða fjarverandi, enda varðar meint brot ekki þyngri viðurlögum en þar er áskilið í a-lið og framlögð gögn verða talin nægjanleg til sakfellingar. Verður ákærði sakfelldur fyrir þá háttsemi sem honum er gefin að sök í ákæru og þar er rétt heimfærð til laga.

Sakaferill ákærða hefur ekki áhrif á refsingu hans fyrir framangreint brot. Ákveðst hún 80.000 krónur í sekt til ríkissjóðs. Skal sektin greiðast innan fjögurra vikna frá uppsögu þessa dóms að telja, en ákærði sæta fangelsi í sex daga ella.

Gera ber efni upptæk eins og krafist er í ákæru og nánar er rakið í dómsorði.

Dóm þennan kveður upp E-kk-nf S-kk-nf héraðsdómari.

D Ó M S O R Ð :

Ákærði, X, greiði 80.000 krónur í sekt til ríkissjóðs innan fjögurra vikna frá uppsögu þessa dóms að telja, en sæti ella fangelsi í 6 daga.

Gerð eru upptæk 0,98 grömm af kókaíni og 0,26 grömm af amfetamíni, með nr. 16.479 í efnaskrá lögreglu.
S-79/2009

Mál þetta, sem dómtekið var hinn 14. apríl, er höfðað með ákæru lögreglustjórans á Akureyri, útgefinni hinn 9. marz 2009, á hendur X,

„fyrir líkamsárás með því að hafa aðfaranótt laugardagsins 27. desember 2008, fyrir utan Ólafsveg 20 á Ólafsfirði, slegið [A], með krepptum hnefa nokkur högg í andlitið, með þeim afleiðingum að hann nefbrotnaði og hlaut sár við vinstra gagnauga og glóðarauga.

Telst þetta varða við 1. mgr. 218. gr. almennra hegningarlaga nr. 19, 1940, sbr. lög nr. [sic] 11. gr. laga nr. 20, 1981.

Þess er krafist að ákærða verði dæmd til refsingar og greiðslu alls sakarkostnaðar.“

Við þingfestingu málsins játaði ákærða sök samkvæmt ákæru. Verjandi hennar krefst vægustu refsingar sem lög leyfa, og málsvarnarþóknunar sjálfum sér til handa.

Með játningu ákærðu, sem fær stoð í gögnum málsins og engin ástæða þykir vera til að draga í efa, er hún sönn að sök og hefur unnið sér til refsingar, en háttsemi hennar er í ákærðu rétt færð til refsiheimildar.

Ákærðu hefur ekki áður verið gerð refsing, hún var aðeins tvítug er hún framdi brot sitt og hún hefur játað það greiðlega. Af hálfu hennar var fyrir dómi tekið fram að milli hennar og A hefðu áður verið ýfingar, og ertingar af hans hálfu, og var því ekki mótmælt af hálfu ákæruvaldsins. Á móti kemur að hún sló mann í andlit svo nefbrot hlauzt af. Verður refsing ákærðu ákveðin fangelsi í tvo mánuði, en fresta ber fullnustu refsingarinnar og niður skal hún falla að liðnum tveimur árum haldi ákærða almennt skilorð.

Ákærðu ber að greiða málsvarnarþóknun skipaðs verjanda síns, A-kk-ef S-kk-ef héraðsdómslögmanns, 56.025 krónur, og hefur þá verið litið til reglna um virðisaukaskatt, og annan sakarkostnað málsins, sem nemur samkvæmt gögnum þess 5000 krónum.

Þ-kk-nf D-kk-nf kveður upp dóm þennan.

D Ó M S O R Ð

Ákærða, X, sæti fangelsi í tvo mánuði. Fullnustu refsingarinnar skal frestað og niður skal hún falla að liðnum tveimur árum haldi ákærða almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærða greiði málsvarnarþóknun skipaðs verjanda síns, A-kk-ef S-kk-ef héraðsdómslögmanns, 56.025 krónur, og annan sakarkostnað, 5.000 krónur.
S-94/2009

Mál þetta, sem var dómtekið 26. maí sl., höfðaði sýslumaðurinn á Húsavík hér fyrir dómi 19. mars 2009 gegn X, fyrir eftirtalin hegningarlagabrot;

„fyrir þjófnað laugardaginn 26. júlí 2008 á Þórshöfn með því að hafa brotist í auðgunarskyni inn í eftirtalin fyrirtæki:

I.

Vöruskemmu FMN við Langanesveg 1 og stolið kr. 10.000 -15.000 í reiðufé af skrifstofu FMN.

II.

Skrifstofu Hraðfrystistöðvar Þórshafnar í sama húsi, og haft á brott með sér VISA kort í eigu Hraðfrystistöðvar Þórshafnar.

III.

Fánasmiðjuna ehf. við Langanesveg 2, og stolið kr. 10.000 - 15.000 í reiðufé.

Brot ákærða teljast varða við 244. gr. almennra hegningarlaga nr. 19, 1940.

Þess er krafist, að ákærði verði dæmdur til refsingar.“

Ákærði krefst þess að hann verði einungis dæmdur til að þola vægustu viðurlög sem lög framast leyfa og að refsing verði bundin skilorði.

Ákærði hefur skýlaust játað þau brot sem hann er saksóttur fyrir. Er hann sannur að sök um þá háttsemi sem lýst er í ákærunni og réttilega er þar færð til refsiákvæðis.

Ákærði á að baki töluverðan sakaferil allt frá árinu 1990 og hefur verið dæmdur 28 sinnum, þar af oft fyrir auðgunarbrot og fleiri brot gegn almennum hegningarlögum, en einnig fyrir brot gegn umferðarlögum og lögum um ávana- og fíkniefni. Síðast var ákærði dæmdur til refsingar þann 25. september sl. er hann var dæmdur í fjögurra mánaða fangelsi fyrir húsbrot, en þá voru dæmdar með 100 daga eftirstöðvar af fangelsisrefsingu vegna rofs á skilorði reynslulausnar. Ákærði var síðast dæmdur fyrir auðgunarbrot þann 13. október 2004.

Refsingu ákærða nú ber að tiltaka sem hegningarauka við þá refsingu sem hann hlaut samkvæmt nefndum dómi 25. september sl., sbr. 78. gr. almennra hegningarlaga, er samsvari þeirri þyngingu hegningarinnar, sem kynni að hafa orðið, ef dæmt hefði verið um öll brotin í fyrra málinu. Þó verður litið til þess, sbr. 5. tl. 1. mgr. 70. gr. almennra hegningarlaga, að ákærði hefur hér fyrir dómi lýst því skilmerkilega hvernig hann hafi breytt lífi sínu til hins betra frá því hann framdi þau brot sem þetta mál varðar. Ákveðst refsingin að þessu athuguðu fangelsi í tvo mánuði, en ekki þykir fært að binda hana skilorði þegar af þeirri ástæðu að um er að ræða hegningarauka við óskilorðsbundinn fjögurra mánaða fangelsisdóm.

Dóm þennan kveður upp E-kk-nf S-kk-nf, héraðsdómari.

D Ó M S O R Ð :

Ákærði, X, sæti fangelsi í tvo mánuði.
S-1182/2008

Mál þetta, sem dómtekið var í dag, er höfðað með ákæru lögreglustjórans á höfuðborgarsvæðinu, útgefinni 11. nóvember 2008, á hendur G-kk-þgf Þ-kk-þgf Á-kk-þgf, kt. 000000-0000, nú til heimilis að Tjarnarbóli 4 á Seltjarnarnesi, fyrir brot gegn 1. mgr. 48. gr. umferðarlaga nr. 50/1987 „með því að hafa laugardaginn 27. september 2008 ekið bifreiðinni NP-247, sviptur ökuréttindum suður Vatnsendaveg í Kópavogi við Breiðahvarf, þar sem lögreglan stöðvaði aksturinn“.

Í ákæru er þess krafist að ákærði verði dæmdur til refsingar.

I.

Ákærði hefur fyrir dómi skýlaust viðurkennt að hafa gerst sekur um þá háttsemi, sem honum er gefin að sök í ákæru. Telst sannað með þeirri játningu, sem er í samræmi við framlögð sakargögn, að ákærði hafi laugardaginn 27. september 2008 ekið bifreiðinni NP-247 sviptur ökurétti þá leið sem í ákæru greinir. Er brot ákærða réttilega heimfært til refsiákvæða í ákæru.

II.

Ákærði hefur unnið sér til refsingar samkvæmt 1. mgr. 100. gr. umferðarlaga nr. 50/1987.

Með dómum 8. júlí 1999, 22. desember 2004, 10. maí 2007 og 31. október 2008 var ákærði sakfelldur fyrir að aka bifreið sviptur ökurétti. Tók dómurinn frá 22. desember 2004 til þriggja slíkra brota, sem framin voru 20. apríl, 19. september og 20. október það ár, en í tvö fyrstnefndu skiptin braut ákærði að auki gegn 1. mgr. sbr. 3. mgr. 45. gr. umferðarlaga. Þá er þess að geta að hann var með dómi 30. mars 1998 dæmdur til greiðslu sektar og sviptur ökurétti í 12 mánuði vegna ölvunaraksturs og að nýju með dómi 17. desember 2003. Með framangreindum dómi frá 22. desember 2004 var ákærði síðan sviptur ökurétti í fjögur ár og sex mánuði og að auki gert að greiða 710.000 krónur í sekt. Brot það sem um var dæmt 31. október 2008 framdi ákærði 4. janúar sama ár. Fyrir það var honum í ljósi sakaferils gert að sæta fangelsi í 60 daga. Loks ber hér að nefna að dómurinn frá 10. maí 2007 tók auk sviptingaraksturs til brots gegn 157. gr. almennra hegningarlaga nr. 19/1940, en með honum var ákærði dæmdur í 60 daga fangelsi. Að framangreindum sakaferli ákærða virtum og með hliðsjón af 78. gr. almennra hegningarlaga þykir refsing hans hæfilega ákveðin fangelsi í 30 daga.

Engan sakarkostnað leiddi af meðferð málsins.

Þ-kk-nf I-kk-nf N-kk-nf dómstjóri dæmir mál þetta.

D ó m s o r ð :

Ákærði, G-kk-nf Þ-kk-nf Á-kk-nf, sæti fangelsi í 30 daga.

Þ-kk-nf I-kk-nf N-kk-nf

.
S-282/2009

Mál þetta, sem dómtekið var 13. þ.m., er höfðað með ákæru lögreglustjórans á Suðurnesjum, útgefinni 24. mars 2009, á hendur Þ-kk-þgf E-kk-þgf Þ-kk-þgf, kt. 000000-0000, Sandholti 30 í Snæfellsbæ.

Ákærða er gefin að sök líkamsárás „með því að hafa aðfaranótt sunnudags 12. október 2008 á veitingastaðnum Paddys, Hafnargötu 38, Reykjanesbæ, skallað Ó-kk-þf P-kk-þf J-kk-þf, Túngötu 11, Sandgerði, með enninu í andlitið svo að brotnuðu í munni hans báðar miðframtennur efri góms og neðri framtönn neðri góms […] auk þess sem hann hlaut 2 cm skurð á efri vör sem var saumaður saman með 2 sporum.

Telst þetta varða við 1. mgr. 218. gr. almennra hegningarlaga nr. 19/1940.“

Í ákærunni er þess krafist að ákærði verði dæmdur til refsingar og til greiðslu alls sakarkostnaðar.

I

Fyrir dómi hefur ákærði skýlaust játað að hafa gerst sekur um þá háttsemi sem honum er gefin að sök í ákæru. Með þessari játningu ákærða, sem samrýmist frumskýrslu lögreglu, atvikalýsingu þriggja vitna við skýrslugjöf hjá lögreglu og framlögðu vottorði tannlæknis, teljast viðhlítandi sönnur hafa verið færðar fyrir sakargiftum á hendur ákærða samkvæmt ákæru. Þá er á það fallist með ákæruvaldinu að háttsemi ákærða eigi undir ákvæði 1. mgr. 218. gr. almennra hegningarlaga nr. 19/1940.

II

Ákærði hefur ekki áður sætt refsingu. Fyrir dómi játaði hann brot sitt greiðlega og fram er komið að hann hefur greitt Ó-kk-þgf P-kk-þgf J-kk-þgf 35.000 krónur í skaðabætur. Verður ekki séð að frekari krafa um bætur hafi verið höfð uppi. Horfa þessi atriði til refsilækkunar, sbr. 5. og 8. töluliður 1. mgr. 70. gr. almennra hegningarlaga nr. 19/1940. Á móti kemur að árás ákærða var harkaleg og án tilefnis af hendi þess sem fyrir henni varð. Að þessu og atvikum málsins að öðru leyti virtum þykir refsing ákærða hæfilega ákveðin fangelsi í 45 daga. Þykir mega ákveða að fresta fullnustu refsingarinnar í heild sinni og fellur hún niður að liðnum þremur árum frá uppkvaðningu dóms þessa að telja, haldi ákærði almennt skilorð 57. gr. almennra hegningarlaga, sbr. 4. gr. laga nr. 22/1955.

Ákærði verður dæmdur til að greiða allan sakarkostnað málsins samkvæmt yfirliti sækjanda um sakarkostnað og ákvörðun dómsins um þóknun til skipaðs verjanda, sem ákveðin er að meðtöldum virðisaukaskatti eins og nánar greinir í dómsorði.

Þ-kk-nf I-kk-nf N-kk-nf dómstjóri kvað upp dóm þennan.

D ó m s o r ð :

Ákærði, Þ-kk-nf Ö-kk-nf Þ-kk-nf, sæti fangelsi í 45 daga, en fresta skal fullnustu refsingarinnar og hún falla niður að liðnum þremur árum frá uppkvaðningu dóms þess að telja, haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði greiði 77.250 krónur í sakarkostnað, þar með talda þóknun skipaðs verjanda síns, Á-kk-ef J-kk-ef héraðsdómslögmanns, 62.250 krónur.

Þ-kk-nf I-kk-nf N-kk-nf
S-3/2009

Mál þetta, sem dómtekið var 3. þ.m., er höfðað með ákæru lögreglustjórans á höfuðborgarsvæðinu, útgefinni 30. desember 2008, á hendur S-kk-þgf Þ-kk-þgf K-kk-þgf, [kennitala og heimilisfang], „fyrir tilraun til þjófnaðar, með því að hafa föstudaginn 7. desember 2007, í félagi við Ó-kk-þf Ó-kk-þf, [kennitala og heimilisfang], brotist inn í hús við Teigabyggð 2, Hafnarfirði, með því að spenna upp opnanlegt fag í glugga á suðurhlið hússins, og þar tekið til fartölvu, en horfið á braut er hann varð húsráðanda var. Telst þetta varða við 244. gr. almennra hegningarlaga nr. 19/1940, sbr. 20. gr. sömu laga.“

Í ákæru er þess krafist að ákærði verði dæmdur til refsingar.

I.

Ákærði hefur fyrir dómi skýlaust viðurkennt að hafa gerst sekur um þá háttsemi, sem honum er gefin að sök í ákæru. Telst sannað með þeirri játningu og framkomnum sakargögnum að öðru leyti að ákærði hafi, föstudaginn 7. desember 2007, gert tilraun til þjófnaðar að Teigabyggð 2 í Hafnarfirði og með þeim hætti sem nánar er lýst í ákæru. Er verknaður ákærða þar réttilega heimfærður til 244. gr., sbr. 20. gr. almennra hegningarlaga.

II.

Á sakavottorði ákærða er eingöngu getið sektar sem honum var gerð 19. mars 2007 fyrir brot gegn 1. mgr. 5. gr. umferðarlaga. Refsing ákærða nú þykir hæfilega ákveðin fangelsi í 30 daga og er fullnusta hennar bundin skilorði, svo sem nánar greinir í dómsorði.

Engan sakarkostnað leiddi af meðferð málsins.

Þ-kk-nf I-kk-nf N-kk-nf dómstjóri dæmir mál þetta.

D ó m s o r ð :

Ákærði, S-kk-nf Þ-kk-nf K-kk-nf, sæti fangelsi í 30 daga, en fresta skal fullnustu refsingarinnar og hún falla niður að liðnum tveimur árum frá uppkvaðningu dóms þessa, haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Þ-kk-nf I-kk-nf N-kk-nf